钦定古今图书集成/明伦汇编/氏族典/第414卷 > 《廖用贤尚友录》 > 鲁爽
## 钦定古今图书集成/明伦汇编/氏族典/第414卷 > 《廖用贤尚友录》 > 鲁爽

按《宋书鲁爽传》：“爽小名女生，扶风郿人。祖宗之，南阳
郡公。父轨，荆州刺史。爽少有武艺，魏主拓跋焘知之，
常置左右。元嘉二十六年，轨死，爽为荆州刺史，镇长
社。有七弟：秀小字天念，才力过爽，爽与归南。上大说，
下诏酬叙弟侄，并授官爵。三十年，元凶弑逆，南谯王
义宣起兵入讨，爽即受命，率部曲至襄阳。事平，以爽”
为使持节、督豫、司、雍、秦、并五州诸军事、豫州刺史。爽
与义宣相结已久，义宣亦欲资其勇力，情契甚至。孝
建元年，义宣报爽，“秋当同举。”爽狂酒乖谬，即日便起
兵。世祖遣垣护之、沈庆之进军斩首，传送京都。义宣
还江陵，秀与共北走，众叛且尽，赴水死。